b'\n_START_ARTICLE_\nHelsingin Uimarit\n_START_SECTION_\nHistoria\n_START_PARAGRAPH_\nHelsingin Uimarit perustettiin vuonna 1916, jolloin se erosi silloisen Helsingin ainoasta uimaseurasta, Helsingfors Sims\xc3\xa4llskapista. Tuolloin Helsingiss\xc3\xa4 ei ollut tarjolla suomenkielist\xc3\xa4 uintiharrastustoimintaa ja siksi HSS:n suomenkieliset j\xc3\xa4senet p\xc3\xa4\xc3\xa4ttiv\xc3\xa4t erottautua omaksi seurakseen._NEWLINE_HU:n kilpauimarit ovat saavuttaneet yhteens\xc3\xa4 427 Suomen mestaruutta uinnin halli- ja Suomen mestaruuskilpailuissa. Lis\xc3\xa4ksi Helsingin Uimarit on ainoana uimaseurana voittanut SM-uintien parhaan seuran palkinnon, Kalevan maljan 28 kertaa per\xc3\xa4kk\xc3\xa4in. Helsingin olympialaisissa 1952 puolet Suomen uintijoukkueesta edusti kotimaassaan Helsingin uimareita. Kansainv\xc3\xa4lisell\xc3\xa4 tasolla seuran menestynein uimari on ollut Toivo Reingoldt, joka teki ensimm\xc3\xa4isen\xc3\xa4 suomalaisena lajissaan maailmanenn\xc3\xa4tyksen ja voitti Euroopan mestaruuden._NEWLINE_Toinen helsinkil\xc3\xa4inen uimaseura, Vetehiset perustettiin vuonna 1938 Helsingin Uimareiden j\xc3\xa4senten aloitteesta. T\xc3\xa4rkeimp\xc3\xa4n\xc3\xa4 syyn\xc3\xa4 uuden seuran syntyyn oli tarve akateemisten urheilijoiden omalle uimaseuralle. Seuran alkuper\xc3\xa4inen nimi oli \xe2\x80\x9dYlioppilasuimarit\xe2\x80\x9d.\n_START_SECTION_\nKilpauinti\n_START_PARAGRAPH_\nHelsingin Uimareiden kilpauintitoiminta keskittyy p\xc3\xa4\xc3\xa4asiassa kantakaupungin, Lauttasaaren ja pohjoisen Helsingin alueille. Harjoituksia j\xc3\xa4rjestet\xc3\xa4\xc3\xa4n Pirkkolan, Lauttasaaren yhteiskoulun, Helsinginkadun, Malmin, M\xc3\xa4kel\xc3\xa4nrinteen ja It\xc3\xa4keskuksen uimahalleissa sek\xc3\xa4 osittain my\xc3\xb6s yksityisess\xc3\xa4 Syk:n uimahallissa. Seuralla on syksyst\xc3\xa4 2009 l\xc3\xa4htien viisi kilpauintiryhm\xc3\xa4\xc3\xa4, joissa harjoittelee yhteens\xc3\xa4 80 uimaria.\n_START_SECTION_\nTaitouinti\n_START_PARAGRAPH_\nHelsingin Uimarit on t\xc3\xa4ll\xc3\xa4 hetkell\xc3\xa4 ainoa uimaseura Helsingiss\xc3\xa4, jossa on taitouintitoimintaa. HU:n taitouimarit ovat saavuttaneet useita mitaleja sek\xc3\xa4 kansallisissa, ett\xc3\xa4 pohjoismaisissa arvokisoissa 2000-luvulla. Seurassa harjoittelee t\xc3\xa4ll\xc3\xa4 hetkell\xc3\xa4 noin 30 taitouimaria. HU:n taitouintiryhm\xc3\xa4t harjoittelevat Malmin, Helsinginkadun, It\xc3\xa4keskuksen ja Pirkkolan uimahalleissa.\n_START_SECTION_\nVesipallo\n_START_PARAGRAPH_\nHelsingin Uimarit voitti vesipallon Suomen-mestaruuden vuosina 1917, 1922, 1930\xe2\x80\x931939, 1943, 1944, 1946\xe2\x80\x931952 ja 1967._NEWLINE_Seuralla oli SM-sarjan vesipallojoukkue vuodesta 1988 vuoteen 1991 asti. Lis\xc3\xa4ksi HU:lla oli joukkue nuorten SM-sarjassa 1990-luvun loppupuolella. Vesipallotoiminta seurassa loppui vuonna 1999, jolloin nuorten sarjassa pelannut joukkue yhdistettiin HSS:n joukkueeseen. Seuran parhaita saavutuksia vesipallossa ovat vuoden 1989 SM-sarjan hopea sek\xc3\xa4 vuosien 1988 ja 1991 pronssimitalit. Nuorten sarjassa HU:n joukkue voitti vesipallon Suomen-mestaruuden vuonna 1999.\n_START_SECTION_\nUimakoulut\n_START_PARAGRAPH_\nHU j\xc3\xa4rjest\xc3\xa4\xc3\xa4 lapsille ja aikuisille eritasoista uintiopetusta. Opetustarjontaan kuuluu vauvauinti, lasten uimakoulut, vesirallit ja aikuisten uimakoulut. Opetus on p\xc3\xa4\xc3\xa4asiassa kurssimuotoista ja sit\xc3\xa4 j\xc3\xa4rjestet\xc3\xa4\xc3\xa4n Helsingin keskustan uimahalleissa.'